16. schôdza NR SR - 1.deň - B. poludní
Dátum: 2024-07-15
Poslanec: Kolíková, Mária (SaS)
Druh vystúpenia: Vystúpenie v rozprave

53. Vážený pán predsedajúci, vážené panie poslankyne a vážení páni poslanci, vážený pán minister životného prostredia, pán Tomáš Taraba, som veľmi rada, že v rámci prvého čítania k Trestnému zákonu, ku ktorému prebieha táto rozprava v skrátenom legislatívnom konaní, môžeme prebrať a diskutovať tu v pléne túto právnu úpravu práve s vami. Myslím si, že vy ste naozaj ten spôsobilý, kompetentný, ktorý tomu najlepšie rozumie, a určite aj vystúpite, aby sme mohli spolu prebrať bližšie túto právnu úpravu a porozumeli sme, prečo teraz a takto. (Reakcia z pléna.) Pretože robíte narýchlo právnu úpravu, ktorá nie je dobrá. Však my chceme chrániť európske peniaze. Chceme chrániť aj naše, chceme chrániť aj európske, a preto je základná otázka, že keď prichádzate s právnou úpravou, v ktorej ste doznali, že ak nadobudne účinnosť rozhodnutie Ústavného súdu, právna úprava, ktorú ste tu rýchlo presadili, ohrozí prostriedky Európskej únie, tak je na mieste sa zamyslieť, nie sú ohrozené aj naše prostriedky? Nie je namieste zvýšiť potom premlčaciu dobu aj pre právnu úpravu, ktorá súvisí s našimi prostriedkami? Nie je namieste mať aj prísnejšie postihy v prípade našich peňazí? A o tom by sme mali mať normálnu debatu. Nakoniec treba prijať a ja si myslím, že treba si úprimne povedať, že to, čo ponúkate Európskej komisii, je naozaj zalepenie očí. Ja som zvedavá, či to takto prijme nakoniec Európska komisia, pretože to, čo jej ponúkate, to je naozaj len zalepenie očí. To je taká kozmetika, ktorou chcete urobiť v prospech Európskej komisie, v strachu a v strese, že o tie európske peniaze môžeme prísť. Ale je to taká kozmetika. Je to naozaj zalepenie očí. Ešte aj to robíte zle! Proste tvrdíte, že ste si teda pozreli, úprimne, až teraz ste si pozreli európsku smernicu na ochrane proti podvodom s ochranou finančných záujmov? Veď od 6. decembra, kedy minister spravodlivosti prišiel pod pazuchou na vládu, však odvtedy v každom našom vystúpení sme vás upozorňovali, že je tu rozpor s európskym právom a že toto vám bude vytýkať Európska komisia. Európska komisia vám to nakoniec vytýkala. Je to zrejmé zo všetkej korešpondencie, ktorá je prístupná nám všetkým, ktorí sme sa obrátili na Ústavný súd. Všetci sme tú korešpondenciu dostali, pretože si ju vypýtal aj Ústavný súd. A je z nej zrejmé, že Európska komisia jasne upozorňovala Slovenskú republiku od začiatku, že je tu vážny problém s európskym právom. Od začiatku ste to vedeli! Úplne jasne ste to mali čierne na bielom! Ste jej napísali – a my si to nemyslíme, je to takto . Znovu ste dostali čierne na bielom, naozaj je to problém. Robte s tým niečo! A nie! Proste ďalej ste si išli svojou cestou. Prirodzene, že Európska komisia čakala, ako sa k tomu postaví Ústavný súd, a prípadne či sa obráti aj na Európsky súdny dvor. Neobrátil sa. Mal za to, že všetko je v poriadku. No zjavne nebolo všetko v poriadku. Ja som to jasne povedala, áno, v tomto je aj moja odborná kritika smerom k rozhodnutiu Ústavného súdu. Mal sa obrátiť podľa mňa na Európsky súdny dvor. Ukazuje sa, že je to problém s európskym právom. Nakoniec vy sami to doznávate. Takže na jednej strane blahorečiť rozhodnutie Ústavného súdu a súčasne nechcieť, nechcieť aby, aby bolo účinné, lebo ho chcete predbehnúť, veď to si proste odporuje samo sebe. Takže rýchlo, narýchlo to robíte, lebo ste to zistili vlastne po minulej strede, odkedy ste sa, vlastne ste oslavovali, otvárali ste šampanské, tak ste zistili, hop, ale vlastne nemáme veľmi čo oslavovať (povedané so smiechom), lebo, lebo to neni dobré, lebo my môžeme teda prísť teda o riadny balík peňazí, že sme takto narýchlo, to rýchlo chceli, aby ten Ústavný súd nám to odobril. Tak ste sa trošku uponáhľali. A teraz nechcete, aby to rozhodnutie Ústavného súdu uzrelo svetlo sveta. Rýchlo, rýchlo chcete proste ho predbehnúť. Je to úplne jasné. Tak v tom strese, v rozpore s tým, čo píšete, že je to v konzultácii s Európskou komisiou. No toto keby ste konzultovali, tak by ste proste toto nepriniesli. Toto by ste sem nepriniesli, lebo určite keď si pozriem európsku smernicu, a pozriem si, čo sú finančné záujmy, no tak to určite nie je to, čo ste napísali v tomto krátkom texte. Tak rýchlo sem donesiete krátky text. Rýchlo sem donesiete. My sem, samozrejme, prídeme, ako opozícia, lebo nám záleží na tom, aké zákony sa tu prijímajú, tak si len v rýchlosti pozrieme, že chcete chrániť finančné záujmy. Fajn! Máme tu k tomu smernicu, tak sa na ňu pozreme. Pozreme sa a vidíme, že finančné záujmy sú tu úplne inak popísané! Tak kto píše zákony na ministerstve spravodlivosti? Prosím vás, kto ich píše?! Je tu naozaj záujem mať dobré zákony v tejto krajine a nerobiť si hanbu? Lebo určite vlastne k tomu, o čom je kľúčová táto právna úprava, finančné záujmy, určite tu príde iná definícia. Dám za to ruku do ohňa, že táto definícia je tu zle napísaná! A to nie je technika! To je proste o tom, či tam budú proste všetky prostriedky, ktoré majú byť chránené. Aj Nórsky mechanizmus, aj Švajčiarsky mechanizmus, Európska investičná banka, kde je tu chránená? Kde prostriedky sú tu chránené v tejto definícii? Ste si tu proste povymýšľali, že tu treba takúto definíciu, aby ste oddelili tie ostatné peniaze v rámci Trestného zákona, tak ste si vymysleli definíciu. Narýchlo ste si ju vymysleli, lebo potrebujete to proste to rýchlo, aby ste predbehli Ústavný súd. A urobili ste to zle! Znovu zle! Takto proste sa nemôžu prijímať zákony! Toto je taká hanba! Naozaj taká hanba, to takto robiť. Jediná cesta je normálne to dať prepracovať a v kľude to prepísať. Ale áno, ja, ja rozumiem tomu stresu, pretože základný problém je, aby sa predbehlo rozhodnutie Ústavného súdu, pretože je problém, keď nadobudne rozhodnutie Ústavného súdu svoju účinnosť, pretože potom to bude platiť, tak ako to vyplýva z danej právnej úpravy, a potom už žiadna nová právna úprava do budúcna nezamedzí tomu, že tie účinky, všetky, ktoré sú podľa tej právnej úpravy, samozrejme, že budú platiť, pre všetky skutky, ktoré sú momentálne vyšetrované. Sme vás na to riadne upozorňovali, že to sa stane, a nemalo by tu ostať zamlčané, že my sa tu teraz bavíme len o európskych peniazoch stále. To sme, ako keby nám bolo úplne jedno o tých všetkých ostatných skutkoch, pri ktorých sa to proste udeje, ohľadom tých našich peňazí, tak ako vám to tu ukázal pán poslanec Hlina. Nie je rozdiel medzi ochranou európskych peňazí a tých ostatných. Veď nie je rozdiel medzi DPH, ktorú máme vracať Európskej únii, ako tej ostatnej DPH. Rovnako pri cle. Veď v tomto predsa nie je rozdiel. A rovnako vnímam, že proste ten, ten spôsob tej hry, tej falošnej hry tejto vlády, je skúsiť len o kúsok to posunúť ďalej, čo by mohlo byť prípadne už akceptovateľné pre tú Európsku komisiu. Na hrane noža idete, a preto to takto robíte. Išli ste naschvál do rizika, že tu bude tento problém s Európskou komisiou. Urobili ste to naschvál, s plným vedomím, o tom som presvedčená, že s plným vedomím, zlým úmyslom proti záujmom Slovenskej republiky ste to urobili, ste išli do tohto rizika, lebo ste veľmi dobre vedeli z tej celej korešpondencie so Slovenskou republikou je to jasné! Vy ste išli do tohto rizika. Naschvál ste to urobili! Naschvál ste urobili, aby nám boli ohrozené tie eurofondy, Urobili ste to s plným vedomím a naschvál. To je vaša vina! Vaša chyba! Vaša zodpovednosť! A robíte to zle! Ešte aj tú právnu úpravu ste sem doniesli zlú a chybnú. A namiesto toho, aby tu sedel minister spravodlivosti a niesol svoju zodpovednosť, tak sa proste schováva v budove Národnej rady! Naozaj tu sa ani nedá rozprávať proste o tej právnej úprave odborne, ktorú ste priniesli, pretože nerešpektuje aj to, na čo sa sami odvolávate. Proste toto, toto nie je ochrana finančných záujmov Európskej únie, tak ako hovorí smernica. Tak ako som povedala, proste stačí sa pozrieť čl. 2 smernice a je úplne jasné, že tie záujmy finančné tam vyzerajú inak. Ako tá, by som povedala, že ten, to ja neviem ani, ako to nazvať. Či sa to dá povedať amaterizmus? To sa, to ani nie je, to nie je babráctvo, to je proste zlý úmysel, normálne, že škodí Slovenskej republike to takto robiť. Takto to robiť. Ja spomeniem tiež, vlastne hneď druhý bod tejto novely, s ktorou prichádzate, ktorá keď si ju proste prečíta akýkoľvek právnik aj neprávnik, tak jej nerozumie. To je jednoducho nezrozumiteľné ustanovenie. To ustanovenie vám vlastne hovorí – to, čo sa premlčalo, sa nepremlčalo . Ako naozaj, to si prečítate, a tomu nerozumiete. To dáte prečítať ľuďom, ktorí sa venujú Trestnému právu, a povedia, že i my tomu nerozumieme. Prečítate si k tomu odôvodnenie, a vy tomu nerozumiete. Proste to sa javí, že ako keby zákonodarca chcel povedať, ak sa niečo premlčí, tak sa nepremlčí, lebo ja nechcem, aby sa to premlčalo. Tak buď sa to premlčí, alebo sa to nepremlčí. Ako a, a by som povedala, v tom druhom bode, v tom je vidno proste úprimne tú úbohosť, tú úbohosť odbornosti, tú nízku kvalitu naozaj, proste že s takýmto niečím sem koalícia príde. A v tom, a podľa mňa v tom druhom bode, to, čo sa premlčí, sa nepremlčí, ako to vlastne hovorí za všetko. To hovorí naozaj za všetku prácu, ktorú ste urobili na tomto Trestnom zákone, že ste urobili trhací kalendár, kvalitu tých ustanovení, ktoré sa tu robia inokedy týždne, mesiace po ťažkých debatách, rozhovoroch, hľadania kompromisov medzi orgánmi činnými v trestnom konaní. A áno, aj Slovenskou advokátskou komorou, kedy sa vyvažujú tie záujmy pri hľadaní spravodlivosti. To ste celé obišli! A, samozrejme, že ste obišli akúkoľvek riadnu konzultáciu s Európskou komisiou. Tú ste zjavne robili naoko doteraz, stále. Ešte aj s týmto ste sem prišli bez riadnych konzultácií, pretože keby ste ich mali riadne, s týmto by ste neprišli. Ja som presvedčená, že keď Európska komisia toto videla, tak musela proste z toho byť, byť fakt ako zarazená, že všetko ju prekvapí, ale potom prijať právnu úpravu, že to je kvôli Európskej komisii a... (povedané so smiechom) a po jej konzultáciách, a ani sa s ňou o tom nebaviť, a to proste podľa mňa z toho onemela aj tá Európska komisia. Sa, si myslím, že sa musela naozaj riadne nadýchnuť, aby proste v tých konzultáciách ďalších pokračovala (povedané so smiechom), lebo odvolávať sa na ňu a na konzultácie s ňou a doniesť toto, tomu sa naozaj nedá rozumieť. Je to jednoducho hanba. Je hanba, že sem vôbec prídete za bieleho dňa a chcete, aby sme priniesli inú právnu úpravu pre európske peniaze, už toto je samotná hanba, že vôbec s týmto sem prídete a že toto tu obhajuje kandidát za Slovenskú národnú stranu. Hej, toto sú národné záujmy. Áno, pre európske peniaze mať prísnejší postih a pre tie slovenské, tie proste, tie nechajme tak. Ako to, a toto tu obhajuje minister za Slovenskú národnú stranu. Toto teraz vidíme v priamom prenose, o čom sú naozaj tie národné záujmy. To, čo ukazuje tento spôsob, ukazuje... a ja to, ja sa opakujem, ale treba sa opakovať niekedy, keď sa dejú vážne veci, toto je neúcta. Neúcta k našim slovenským vyšetrovateľom – a na to by mala počúvať Slovenská národná strana – k slovenským prokurátorom aj k slovenským sudcom, aj k slovenským odborníkom na európske právo. Absolútna neúcta ku všetkým, ktorí sa venujú proste trestnému právu a európskemu právu, že neberiete do úvahy ich názory, neberiete vôbec odbornosť, proste tu úplne, že kľakla na zem, nič. Proste robí sa to tu v strese. Naozaj, proste zle, zle sa to to robí. A ten, a tá forma, tá forma je naozaj zarážajúca. Ja viem, že najmä ja tu z opozície vystupujem k tomu, že tu nie je navrhovateľ. Ale proste také sa pravidlá, tu by mal byť navrhovateľ. Mal by tu byť príslušný minister. Pani poslankyňa Plevíková tu spomínala, že to je aj pán poslanec Žiga, ktorý predsedá parlamentu, ma usmernil, že toto je, sa pripúšťa. Ja viem, že sa to pripúšťa, že ak je to nevyhnutné. Ale veď toto je mimoriadna okolnosť. Vy chcete v lete teraz narýchlo prijať právnu úpravu, o ktorej tvrdíte, že je nevyhnutná. Minister spravodlivosti je tu v budove, a on proste nie je tu, aby to s nami proste diskutoval a vypočul si nás? To je pre mňa neprijateľné! Ja ako ministerka spravodlivosti som sa nikdy nikým nedala zastúpiť. Nikdy nikým. Nájdite proste jednu vec, kde by som sa ja niekde dala zastúpiť, a že by som nebola na svojom mieste ako navrhovateľa. Proste prišlo mi to z úcty k vám, z rešpektu k parlamentnej demokracii. Aj k vám ako opozícii vtedy, nech ste mi hovorili čokoľvek. Proste to je úcta k poslancom vôbec a k demokracii na Slovensku, vypočuť si aj názory, ktoré sa nám nechcú počúvať. A to je ohromujúce tiež, čo sa tu deje, tento nerešpekt a neúcta. Ja si myslím, že žiadne ako dlhšie z mojej strany debaty tu už nedávajú zmysel, alebo vystúpenia, bolo by namieste, aby sa tento materiál prepracoval a platila tu rovnaká hranica, nech sú to akékoľvek peniaze. Jednoducho nijako neobstojí, že chcete nastaviť tú latku inak pre jedny peniaze ako tie druhé, to, to proste nijak neobstojí, aby si páchateľ proste pomaly tu naozaj riešil otázku, že či sa jedná o európske peniaze, alebo nie. Ja som rada, pán minister, že ste prišli, je pravda, že viackrát som vás vyzvala, som vás tu hľadala, pretože si myslím, že by bolo namieste, aby ste boli tu s nami, keď ste sa rozhodli, že takto narýchlo treba prijať takúto právnu úpravu. Áno, dovolila som si na vás apelovať, že ako minister spravodlivosti, že pripustíte z Trestného zákona robiť trhací kalendár, že to mi príde už ohavné, lebo ten istý zákon, ktorý ste priniesli 6. októbra, pardon, 6. decembra, októbra, to by sme mali ešte dva mesiace navrch, 6. decembra, tak hneď k tomu 60-stranový pozmeňovák tu bol v parlamente. Hneď k tomu zmena narýchlo ešte novely novely, ktorá nebola v Zbierke zákonov. Rýchlo, rýchlo, hej, ste tu utekali, ste sa skrývali pred zverejnením Zbierky zákonov. A teraz sa snažíte, samozrejme, dobehnúť rozhodnutie Ústavného súdu. Tak toto je hanba. Toto je hanba. A vy viete sám, že to, čo ste priniesli, vlastne neobstojí, hovoríte, že sú to legislatívnotechnické zmeny, ktoré prídu v pozmeňovacom návrhu, ale viete sám, že to nie sú len legislatívnotechnické zmeny. No nie sú to legislatívnotechnické zmeny, keď tam proste raz nezahrniete všetky peniaze, robíte to narýchlo, tvrdíte, že je to po konzultácii, a nie je to po konzultácií riadnej, tak vlastne aj tým zavádzate nás samotných poslancov. Pretože toto ste po konzultácií riadnej neurobili, to by takto proste sem neprišlo. Pán minister, vy viete veľmi dobre, ja si myslím, že sám, že toto sa s Trestným zákonom nemá a nesmie robiť, že je to nepredvídateľné pre ľudí na Slovensku, čo platí a neplatí v Trestnom práve, že je to absolútna hrubá neúcta. Ja to tu opakujem, lebo ste tu neboli, ale chcem vám to povedať, lebo toto je neúcta. Toto je naozaj neúcta k všetkým, ktorí pracujú v oblasti bezpečnosti tejto krajiny, či sú to vyšetrovatelia, či sú to sudcovia, či sú to prokurátori, chcete po nich, aby zo dňa na deň niečo platilo, a ešte aj to narýchlo meníte. A viete sám, že to sa nedá, aby jednoducho ľudia zo dňa na deň vedeli poňať celú tú hrubú, širokú právnu úpravu a neurobili žiadnu chybu, a bude to len na prospech páchateľov trestnej činnosti. Toto vy musíte veľmi dobre vedieť, a napriek tomu to robíte. Napriek tomu vám to stojí za to. A podľa mňa týmto ste sa absolútne spreneverili poslaniu ministra spravodlivosti, že ste toto dopustili takýmto spôsobom. Veď o obsahu, na tom sa nemusíme zhodnúť, ale že ste takýto obsah vy dopustili týmto spôsobom, to je naozaj hanebné, vy ako minister spravodlivosti, že ten proces vám bol proste takýmto spôsobom až ukradnutý. A to je moja by som povedala najvážnejšia výčitka voči výkonu vášho, vašej funkcie ako ministra spravodlivosti, že toto ste dopustili takýmto spôsobom urobiť s Trestným zákonom a s trestným procesom, že ste takto nastavili latku, že toto sa proste môže v demokratickej spoločnosti, že sa toto naozaj môže na Slovensku. Toto, že ste dopustili, tak to je pre mňa úplne že hrubo neprijateľné, že toto minister spravodlivosti proste spraví pre svoje súdy, ktorým vlastne nedá ani deň, aby si to poriadne prečítali, pozreli a vyjadrili sa. Tak to je hrubá neúcta jednoducho aj k orgánom a k inštitúciám, ktoré vy riadite v rámci rezortu. Ďakujem pekne. (Potlesk.)